**Ryhmä 1. Sakari, Maija, Kati, Sanna, Irmeli, Anne eli Etelän Into**

Laadimme alla olevan ROPSin ryhmällemme teams-istunnossa 10.6.2021. Muokkaamme tarvittaessa ROPSia koulutuksen edetessä, mutta tällaisilla ajatuksilla käynnistämme matkamme kohti ammatillista erityisopettajuutta.

**1.MITEN TUNNISTAMME OSAAMISTAMME JA OSAAMISTARPEITAMME SUHTEESSA KOULUTUKSEN TAVOITTEISIIN JA TULEVAISUUDEN ERITYISOPETTAJUUTEEN?**

Olemme kaikki kokeneita opettajia. Tämä tarkoittaa sitä, että olemme opettaneet myös erityistä tukea tarvitsevia oppilaita. Silti toivomme saavamme nyt aluillaan olevasta koulutuksesta esimerkkejä siihen, miten toimia osaavasti erityisopettajana. Olemme kiinnostuneita toimivista työtavoista. Niin ikään kaipaamme lisää työkaluja erityisopettajan työkalupakkiimme (esim. testien ja motivoivan haastattelun käyttö, koulutussopimusten tekeminen, pedagogisten asiakirjojen ja HOJKSin laatiminen).

Meitä kiinnostaa myös se, millaisilla kriteereillä opiskelijalla on mahdollisuus saada erityisen tuen päätös. Ovatko kriteerit yhtenevät eri oppilaitoksissa? Kiinnostavaa olisi kuulla myös eri oppilaitosten poluista, jotka johtavat oppilaalla erityisen tuen päätöksen saamiseen. Millainen on prosessi, jossa tuen tarve havaitaan ja ketkä havaintoja/päätöksiä tekevät?

Olemme kiinnostuneita pohtimaan sitä, millaista osaamista tulevaisuuden ammatillinen erityisopettaja tarvitsee ja sitä, millä keinoin vastaamme näihin tarpeisiin?

**2.MITEN RYHMÄN JÄSENINÄ TUEMME TOISIAMME OSAAMISEN TUNNISTAMISESSA, HANKKIMISESSA JA KEHITTÄMISESSÄ?**

Etsimme netistä ja kirjastosta artikkeleja ja tutkimuksia, joista on hyötyä erityisopettajakoulutuksessa. Jaamme tiedot löytämästämme materiaaleista kaikille ryhmän jäsenille sähköpostilla/teamsistunnoissa/Jyväskylän lähipäivien aikana.

Perustimme ryhmällemme oman, sisäisen WhatsApp-ryhmän. Sen kautta kysymme opiskeluun liittyviä asioita ja jaamme tietoa. Niin ikään pidämme yhteyttä sähköpostilla, teamssilla, puhelimitse ja henkilökohtaisissa tapaamissa. Tiedon vaihto onnistuu sujuvasti hyödyntäen joustavasti eri kanavia.

**3.MILLAISTA YHTEYDENPITOA TOIVOMME KOULUTTAJAAN?**

Pyydämme tarvittaessa kouluttajan mukaan teamstapaamisiin (esim. käsitellessämme vaativaa koulutukseen liittyvää hankalaa teemaa). Luonnollisesti hän on aina tervetullut myös oma-aloitteisesti kokoontumisiimme linjoilla. Lisätukea saamme kouluttajalta Jyväskylän lähipäivissä.

Muutoin riittävän tuen opiskeluumme antaa oma tiimimme Etelän Into ja vertaistuki, jota saamme muilta erityisopettajakoulutettavilta keskusteluissa koulutusryhmän moodlealustalla. Oletamme, että keskustelupalstoille ilmaantuu vilkasta keskustelua ja tätä herättävät myös opiskelijoiden tekemät kirjalliset tehtävät.

**4.MITEN JA MILLOIN RYHMÄMME ARVIOI OPINTOJEN EDETESSÄ OSAAMISEN KEHITTYMISTÄ?**

Etelän Innon jäsenet tapaavat koulutuksen lähipäivien väliajalla vähintään kerran teamssissa. Lisäyhteyttä pidämme tarpeen mukaan puhelimella ja sähköpostilla.

Tapaamisten yhteydessä muistutamme toisiamme tehtävien suoritusaikataulusta. Näin kannustamme ja tuemme ryhmän jäseniä pysymään koulutuksen aikataulussa.

Tavoitteemme on se, että valmistumme vuodessa ammatillisiksi erityisopettajiksi.

**5.MILLAISIIN KYSYMYKSIIN ETSIMME VASTAUKSIA KOULUTUKSEN AIKANA KULLAKIN KOULUTUKSEN OSA-ALUEELLA?**

*1.INKLUUSIO*. Mitä on inkluusio? Miten inkluusio toteutuu työpaikoillamme (olemme erilaisista oppilaitoksista)? Miten integraatio ja inkluusio eroavat toisistaan vai eroavatko lainkaan?

*2.ERITYINEN TUKI*. Mitä on erityinen tuki? Miten paljon resurssia erityisen tuen toteuttamiseen saadaan erilaisissa oppilaitoksissa? Millaisilla tavoilla erityistä tukea toteutetaan eri oppilaitoksissa? Miten oppivelvollisuuden laajeneminen vaikuttaa erityisen tuen nuorten asemaan?

*3.MONIAMMATILLINEN YHTEISTYÖ*. Millaisissa verkostoissa erityisopettaja toimii? Miten erityisen tuen prosessi etenee omassa oppilaitoksessa? Hyvät/huonot kokemukset jakoon verkostoyhteistyöstä.